Wes-Kaapse pluimveeboere prooi van voëlgriep Foto ter illustrasie. (Foto: Maroela Media) Volgens die Suid-Afrikaanse Pluimveevereniging (Sapo) is daar sedert die eerste HPAI H5N1-voëlgriep-uitbreking in Gauteng vroeër vanjaar byna 100 verdere gevalle landwyd aangeteken. Dit was egter kommersiële eierprodusente in die Wes-Kaap wat die swaarste getref is met 30,6% van henne in dié provinsie wat geraak is. Volgens Sapo se moniteringsverslag vir Januarie en Maart vanjaar moes van 329 500 braaikuikens en 1 470 540 lêhenne in dié tydperk ontslae geword het. Op ŉ vraag in die parlement deur Andricus van der Westhuizen, DA-lid, het dr. Ivan Meyer, Wes-Kaapse LUR van landbou, dié syfers onthul. “Dié sektor is ŉ groot rolspeler wanneer dit kom by voedselproduksie in Suid-Afrika, aangesien pluimveeprodukte as die goedkoopste vleissoort in die land beskou word,” sê Meyer. “In ag genome die 100 voëlgriep-uitbrekings regoor Suid-Afrika bly die pluimveebedryf steeds vatbaar [vir die siekte] en die departement van landbou moet sy provinsiale eweknieë betrek om met bio-sekerheid en voorkomende maatreëls die verspreiding van siektes onder vee te verminder.” Hoewel Meyer aangedui het dat voëlgriepgevalle in Suid-Afrika afneem, het Sapo ŉ beroep op die pluimveebedryf gedoen om op ŉ hoë gereedheidsgrondslag te bly. In ŉ verklaring het Van der Westhuizen gesê hy sal aan Meyer skryf om terugvoering te vra oor wat die departement van landbou gaan doen om die pluimveebedryf regoor die land te help om die uitbreking van voëlgriep te beveg.